དོ། །ལུང་བྱང་འདི་ལ་བརྟེན་ནས་མགོ་ལོག་རྩིས་མདའ་རུ་དགོན་སྡེ་ལྔ་བཅུ་ལྷག་གི་འདུས་སྡེ་རྒྱ་མཚོ་ལྟ་བུར་ཨ་ཕང་གཏེར་ཆེན་ཨོ་རྒྱན་འཕྲིན་ལས་གླིང་བའི་ཟབ་གཏེར་ཡོངས་ཀྱི་དབང་ལུང་རྒྱས་པར་བསྩལ།  ས་འབྲུག་ལོའི་ཟླ་བ་བཅུ་གཅིག་པའི་ཚེས་ཉེར་ལྔ་ལ་མཁའ་འགྲོའི་ཚོགས་མཆོད་རྒྱ་ཆེན་ཕུལ་སྐབས་རྨི་ལམ་འོད་གསལ་གྱི་སྣང་ཆ་ལ། དཔལ་སྙན་ལུང་ཐེག་ཆེན་ཆོས་འཁོར་གླིང་ གི་རྒྱབ་རིའི་ངོར་སྔོན་རྫ་དཔལ་སྤྲུལ་རིན་པོ་ཆེ་ཨོ་རྒྱན་འཇིགས་མེད་ཆོས་ཀྱི་དབང་པོའི་བཞུགས་གནས་སྤང་ལྗོངས་ཟླ་གམ་གྱི་དབྱིབས་ཅན་ཡོད་པ་དེ་ན་སྒོ་ཆེན་པོ་ཞིག་ཕྱེས་ཡོད་པས་དེར་བྱོན་ཞིང་སྒོ་དྲུང་ནས་གཟིགས་ཚེ། ཡུལ་གླིང་རྒྱ་ཆེ་བ་ས་གཞི་ཐམས་ཅད་རིན་པོ་ཆེ་ལས་གྲུབ་ཅིང་མེ་ཏོག་སྣ་ཚོགས་ཀྱིས་བརྒྱན་པ། རིན་པོ་ཆེ་ལྗོན་ཤིང་གི་རྣམ་པ་སྣ་ཚོགས་ལ་ལོ་འབྲས་ཕུན་སུམ་ཚོགས་ཤིང་བཅུད་དང་ལྡན་པ། ནམ་མཁའ་བར་སྣང་ས་གཞི་ཐམས་ ཅད་ལ་འཇའ་འོད་ཀྱི་གུར་ཁྱིམ་ཐིག་ལེ་ཐིག་ཕྲན་སོགས་ཀྱིས་མཛེས་ཤིང་ཟག་མེད་ཀྱི་དགའ་བདེ་བསྐྱེད་པའི་དྲི་བསུང་འཐུལ་བ་བྱ་རིགས་སྣ་ཚོགས་པས་ཐེག་ཆེན་ཆོས་ཀྱི་སྒྲ་དབྱངས་སྒྲོགས་པ་སོགས་ཞིང་ཁམས་ཀྱི་བཀོད་པ་མ་ཚང་བ་མེད་པ་ཞིག་མཐོང་ཚེ། དེར་བུད་མེད་དཀར་མོ་དར་དང་རིན་པོ་ཆེའི་རྒྱན་གྱིས་སྤྲས་པ། སྐུ་མཛེས་ཤིང་ཡིད་དུ་འོང་བ་ཞིག་གིས་གཟིགས་ནས་ཞལ་འཛུམ་པའི་ངང་། ཨེ་ཨེ༔སྔགས་སྐྱེས་རིགས་བཟང་མི་མོ་ཁྱེད།། གནས་འདིར་འོང་བའི་ལས་དོན་ཅི།། ལེགས་པར་སྨྲོས་དང་ཐུགས་བཞེད་ཀུན།། བདག་གིས་སྒྲུབ་ངེས་ཐུགས་ལ་ཆོངས།།  ཞེས་གསུངས་ཚེ་མཁའ་འགྲོ་མཆོག་གིས། ཀྱེ༔མཛེས་སྡུག་ཡིད་འཕྲོག་ལྷ་མོ་ལགས།། སྙན་ལུང་ཐེག་ཆེན་ཆོས་གླིང་འདི།། རང་ཉིད་གཏན་སྡོད་བྱེད་སའི་ཡུལ།། ཡ་མཚན་གནས་ཀྱི་བཀོད་པ་ལ།། ཞིབ་པར་ལྟད་མོར་ལྟ་འདོད་པས།། དགྱེས་པ་ཆེན་པོས་ཁྲིད་པར་ཞུ།། ཞེས་ཞུས་ཚེ། མཁའ་འགྲོ་དེས་ཁྱེད་རང་ཞིང་འདིར་གཟིགས་པར་དགྱེས་ན་ངས་ཁྲིད་ཆོགང་ནི་གནས་འདིའི་སྲུང་མ་ཏིང་ཆུང་གཡུ་ཡི་སྒྲོན་མ་དཔལ་རྡོ་རྗེ་ཕག་མོའི་སྤྲུལ་བ་ཡིན། ད་རང་རེ་གཉིས་འགྲོ་གསུངས་ཏེ་ཁོང་གཉིས་ནམ་མཁར་བྱ་བཞིན་འཕུར་ནས་རིན་ཆེན་བྱུ་རུའི་མདོག་དང་མཚུངས་པའི་རི་ཆུང་ཞིག་གི་རྩེར་བབ་ནས་བལྟས་ཚེ། ཕ་མཐའ་མི་མངོན་པའི་རིན་པོ་ཆེའི་གླིང་མང་པོ་མཐོང་བ་ན། བུ་མོ་དེས། ཡ་ད་ཁྱེད་ཀྱིས་གཟིགས་དང་། ཤར་ཕྱོགས་ཀྱི་གླིང་འདི་རྡོ་རྗེ་མཁའ་འགྲོའི་ཞིང་ཡིན་གསུངས། དེར་ཤར་ཞི་བ་ཆོས་ཀྱི་ཕོ་བྲང་གི་ཚོགས་རྗེ་རྒྱལ་ཡུམ་སྒྲོལ་མ་དཀར་མོ་ལ་མཁའ་འགྲོ་དཀར་མོ་གྲངས་མེད་པས་བསྐོར་ནས་བཞུགས། བཟའ་བཏུང་དཀར་པོའི་རིགས་སྣ་ཚོགས་རི་ལྟར་སྤུངས་ཤིང་མཚོ་ལྟར་བསྐྱིལ་ཏེ་མཁའ་འགྲོ་གྲངས་མེད་པས་ཚོགས་འཁོར་བྱེད་བཞིན་འདུག །ཡང་ལྷོ་ཕྱོགས་སུ་བལྟས་ཚེ་རིན་ཆེན་མཁའ་འགྲོའི་ཞིང་ཁམས། ལྷོ་རྒྱས་པ་ལོངས་སྤྱོད་ཀྱི་ཕོ་བྲང་དུ་རིན་ཆེན་ནོར་རྒྱུན་ལྷ་མོར་འཁོར་མཁའ་འགྲོ་སེར་མོ་གྲངས་མེད་པས་བསྐོར་ནས་བཟའ་བཏུང་གསེར་མདོག་སྣ་ཚོགས་ཀྱིས་ཚོགས་འཁོར་བྱེད་བཞིན་བཞུགས། ཡང་ནུབ་ཕྱོགས་སུ་མཇལ་ཚེ། པདྨ་མཁའ་འགྲོའི་ཞིང་ཁམས། ནུབ་པདྨ་དབང་གི་ཕོ་བྲང་དུ་དབང་མཛད་ཀུ་རུ་ཀུལླེ་ལ་མཁའ་འགྲོ་ དམར་མོ་གྲངས་མེད་པས་བསྐོར་ནས་བཟའ་བཏུང་དམར་པོའི་རིགས་སྣ་ཚོགས་ཀྱིས་ཚོགས་འཁོར་བྱེད་བཞིན་བཞུགས། ཡང་བྱང་ཕྱོགས་སུ་མཇལ་ཚེ་ཀརྨ་མཁའ་འགྲོའི་ཞིང་དུ་བྱང་དྲག་པོ་ལས་ཀྱི་ཚོགས་ཁང་དུ་མཁའ་འགྲོ་མཐིང་འོད་འབར་མ་ལ་མཁའ་འགྲོ་སྔོན་མོ་གྲངས་མེད་པས་བསྐོར་ནས། ཐབས་ཤེས་ཀྱི་རྫས་སྔོན་པོའི་རིགས་སྣ་ཚོགས་ཀྱིས་ཚོགས་འཁོར་བྱེད་བཞིན་བཞུགས། དེ་ནས་དབུས་རི་ཨོ་རྒྱན་དྷུ་མ་ཐ་ལའི་ཞིང་ཁམས། ཟླ་གམ་དབང་ གི་ཕོ་བྲང་དུ་འབུམ་ཕྲག་མཁའ་འགྲོའི་གཙོ་མོ་དཔལ་རྡོ་རྗེ་ཕག་མོ་དང་གཉིས་སུ་མེད་པ་རྒྱལ་ཡུམ་ཡེ་ཤེས་མཚོ་རྒྱལ་སྐུ་མདོག་དམར་གསལ་གཅེར་མོ་རུས་པའི་རྒྱན་ཅན་གཡས་པས་ཅང་ཏེའུ་དང་གཡོན་པས་གྲི་གུག་དཀུར་བརྟེན་པ། རིན་པོ་ཆེའི་པྲོག་ཞྭ་གསོལ་བ། ཞབས་གཉིས་མཉམ་པའི་འདོར་སྟབས་ཀྱིས་བཞེངས་པ་ལ། འཁོར་རིགས་ལྔའི་མཁའ་འགྲོ་གྲངས་མེད་པས་བསྐོར་ནས་བཞུགས་པ་དེའི་དྲུང་དུ་སྒོ་གསུམ་གུས་པས་ཕྱག་འཚལ་ཚེ། གཙོ་མོ་དེའི་ཞལ་ནས། ཀྱེ། ང་དང་མི་གཉིས་ང་ཡི་ཐུགས་སྲས་མོ།། སྔགས་སྐྱེས་ཌཱ་ཀི་འདིར་བྱོན་ངོ་མཚར་ཆེ།། གནས་འདིར་འོག་མིན་དྷུ་མ་ཐ་ལ་སྟེ།། ང་ནི་པདྨའི་དགྱེས་སྡེ་མཚོ་རྒྱལ་མ།། དེ་རིང་མཁའ་འགྲོ་འདུ་བའི་དུས་བཟང་ལ།། བླ་མེད་རྫས་མཆོག་ཚོགས་ཀྱི་དགའ་སྟོན་རོལ།།  ཨ་ལ་ལ་ཧོ། ཞེས་གསུངས་པ་ན། མཁའ་འགྲོ་སྡེ་ལྔས་མཁའ་འགྲོ་མཆོག་ལ་ཐབས་ཤེས་ཀྱི་རྫས་དྲངས་ཤིང་རོལ་བའི་མོད་ལ་རྩ་ཁམས་ཀྱི་མདུད་པ་གྲོལ་ཏེ་བདེ་སྟོང་གཉིས་ མེད་ཀྱི་ཡེ་ཤེས་འབར། སླར་ཡང་གཙོ་མོ་དེ་ཡིས་རང་བྱུང་གི་ཤེལ་རྡོ་ཟུར་དྲུག་པ་ཞིག་ཕྱག་ཏུ་བསྣམས་ནས། རང་བྱུང་དྲི་མེད་ཤེལ་རྡོ་འདི།། ངོ་བོ་སྟོང་ལ་རང་བཞིན་གསལ།། སྟོང་གསལ་བརྡ་ཡིས་ངོ་སྤྲད་པས།། ཡེ་ནས་མ་བཅོས་རིག་པའི་གཤིས།། རྩོལ་མེད་བློ་བྲལ་ངང་དུ་ཞོག། འཛིན་མེད་ནམ་མཁའ་ལྟ་བུའི་ངང་།། མ་ཡེངས་མ་བསྒོམ་ཨ་ཨཱ་ཕཊ།།  ཞེས་གསུངས་པ་དང་མཉམ་དུ་དལ་གཅིག་སྤྲོས་བྲལ་བློ་འདས་འོད་གསལ་གཉུག་མའི་ངང་དུ་འབྱམས་སུ་ཀླས། སླར་ཡང་མཁའ་འགྲོའི་གཙོ་མོ་དེའི་ཞལ་ནས། ཀྱེ། སྔགས་རིགས་མི་མོ་ཏཱ་རེ་དེ་ཝཱི།། ཁྱེད་དང་ཐབས་གྲོགས་ཨ༵་བྷྱ༵འི་མཚན་ཅན།། ཟླ་གམ་སུམ་བརྩེགས་དབང་གི་དལ་འདིར།། མཉམ་འཛོམས་མཚོ་སྐྱེས་བླ་མའི་འཕྲིན་ལས།། འདི་ནས་གཡས་ཕྱོགས་ཉིན་གྱི་རྒོད་ཚང་།། རྗེ་བཙུན་འཇམ་པའི་དབྱངས་ཀྱི་གནས་མཆོག། མི་འགྱུར་བྲག་ལ་རང་བྱོན་ཡི་གེ།། ཨ་ར་པ་ཙ་ན་དང་ཧྲཱིཿཡིག། དབྱངས་ཅན་སྐུ་བརྙན་རང་བྱུང་འབུར་དོད།། གཞན་ཡང་སིནྡྷུ་ར་དང་ཅོང་ཞི།། གནམ་ལྕགས་རལ་གྲི་གསེར་གྱི་རྡོ་རྗེ།། དུས་བབ་གཏེར་ཁ་སོ་གཉིས་ཡོད་དོ།། གཡོན་རི་ཕྱག་ན་རྡོ་རྗེའི་གནས་མཆོག། ཡར་ལུང་ལྷོ་བྲག་ཤུག་པའི་དགའ་ཚལ།། མི་འགྱུར་བྲག་ལ་རྫས་གཏེར་སྣ་ཚོགས།། གཞན་ཡང་ཧཱུཾ་དང་བཛྲ་པ་ཎིའི།། ཡིག་འབྲུ་དང་ནི་ནམ་སྙིང་མཚོ་རྒྱལ།། མཆོག་དབྱངས་དཔལ་རྡོར་ཕྱག་ཞབས་རྗེས་གསལ།། ནམ་ཞིག་སྐྱེས་མཆོག་བཛྲ་མཚན་གྱིས།། སྒྲུབ་ཐབས་བདུན་གྱི་གཏེར་ཁ་དྲངས་འོང་།། རི་མཐོ་ལྗོན་ཤིང་རབ་རྒྱས་རྩེ་ཡི།། བྲག་དེར་གཡུ་ལྷའི་གོ་ཁྲབ་མཚོན་གསུམ།། ནེའུ་ཆུང་གུ་ཡ་མཚོ་རྒྱལ་མགུལ་གབ།། རང་བྱུང་ཤེལ་རྡོ་གཏེར་ཁ་སྣ་ཚོགས།། མདུན་རི་ཚངས་པ་དཀར་པོའི་གནས་མཆོག། ཆུ་མིག་དཀར་དམར་ཕ་བང་ལོང་བུ།། སོགས་ཀྱི་གཏེར་ཁ་སྣ་ཚོགས་ཡོད་ཀྱང་།། སྐབས་སུ་མི་མངོན་རབ་བྱུང་བཅུ་བདུན།། མཇུག་ཏུ་སྔགས་རིགས་པདྨས་འདོན་ནོ།། སྲིབ་ཀྱི་རྒོད་ཚང་སེང་གེ་གནམ་རྫོང་།། ཕག་མོའི་སྒྲུབ་ཕུག་སྟེང་གི་ཆ་ལ།། མཁའ་འགྲོ་དགོངས་འདུས་ཆ་ལག་ཕབ་པའི།། རྫས་སྒྲོམ་ལྔ་དང་རང་བྱུང་བུམ་པ།། རྟེན་འབྲེལ་གནད་དེ་ལེགས་པར་འགྲིགས་ན།། རྗེ་ཁྱེད་ཡབ་ཡུམ་ཟུང་གིས་འདོན་དགོས།། རྒྱབ་བམ་དབུས་རི་སྙན་ལུང་གནས་མཆོག ། སྤྱན་རས་གཟིགས་དང་རྡོ་རྗེ་ཕག་མོས།། བྱིན་གྱིས་བརླབས་ཤིང་ཕོ་བྲང་སུམ་ཐོག། སྟེང་ཆར་བདེ་མཆོག་པདྨ་ཡབ་ཡུམ།། བར་ཁང་དབང་ཆེན་རྟ་མཆོག་རྒྱལ་པོ།། འོག་ཁང་རྒྱལ་ཡུམ་རྡོ་རྗེ་ཕག་མོ།། རིགས་འཛིན་དཔའ་བོ་མཁའ་འགྲོ་གྲངས་མེད།། གཞན་ཡང་གནས་ཡུལ་ཉེར་བཞིའི་དཀྱིལ་འཁོར།། གནས་འདིར་རྫོགས་ཤིང་བྲག་རིའི་བ་གམ།། རིན་ཆེན་རྫས་སྒྲོམ་ཉེར་ལྔ་བཞུགས་ཤིང་།། མ་འོངས་གཏེར་འདོན་དྷརྨཱ་རཏྣ།། བཛྲ་པདྨ་སུརྱ་རྣམ་ལྔས།། མཁའ་འགྲོའི་ཆོས་སྐོར་བདུན་དང་ཁྱད་པར།། ནང་རྒྱུད་སྡེ་གསུམ་ཟབ་མོའི་མན་ངག ། བསྟན་དང་འགྲོ་བའི་དཔལ་དུ་འདོན་ནོ།། གུ་རུ་མཚོ་རྒྱལ་ནམ་སྙིང་བི་མའི།། ཕྱག་ཞབས་རྗེས་དང་མཁའ་འགྲོ་སྡེ་ལྔའི།། སྙིང་པོ་དང་ནི་ལྷ་སྐུ་རང་བྱོན།། གནས་འདིར་བསྐོར་བ་ལན་གཅིག་བྱས་ན།། སིདྡྷི་དུང་བདུན་བཟླས་པའི་ཕན་ཡོན།། འབྱུང་ཞིང་སྒྲུབ་པ་ཚུལ་བཞིན་བྱས་ན།། ཉམས་རྟོགས་རྒྱས་ཤིང་རང་རིག་ཞལ་མཐོང་།། གནས་འདིར་མཆོད་བསྟོད་རླུང་རྟ་འཛུགས་ན།། ཉེས་ཚོགས་ཀུན་ཞི་བསམ་པའི་དོན་འགྲུབ།། ཚོགས་འཁོར་བྱས་ན་ཉམས་ཆག་བསྐང་ཞིང་།། ཚེ་བསོད་ཡེ་ཤེས་ཉམས་རྟོགས་རྒྱས་ཏེ།། ཕྱི་མ་མཁའ་སྤྱོད་ཞིང་དུ་འགྲོ་ངེས།། གནས་འདིར་རྗེ་འབངས་བཅུ་གསུམ་དང་ནི།། རིགས་ལྔ་མཁའ་འགྲོའི་རྣམ་སྤྲུལ་ཉེར་ལྔ།། རིམ་བཞིན་འབྱུང་བ་ཁ་བྱང་ལས་གསལ།། ཕག་ལོ་ཀུན་ལ་གནས་འདུ་བབ་སོགས།། གནས་འདིའི་ཕན་ཡོན་བརྗོད་ལས་འདས་ཀྱང་།། རེ་ཞིག་མདོར་བསྡུས་དེ་ཙམ་གུ་ཧྱ།། ཐུགས་ལ་ཆོངས་ཤིག་མཁའ་འགྲོའི་ཚོགས་རྗེ།། ང་དང་ཁྱོད་ཅེས་རྟོག་བཏགས་ཙམ་ལས།། དོན་ལ་གཞི་གཅིག་ཆོས་སྐུའི་ཀློང་དུ།། བློ་འདས་གཉུག་མའི་ངང་དུ་ཨ་ཨཱ།། ཞེས་བརྗོད་ཚེ་མཁའ་འགྲོ་དེ་ཐིག་ལེ་དམར་པོ་ཞིག་ཏུ་གྱུར་ཏེ་ཌཱ་ཀི་རིན་པོ་ཆེའི་སྙིང་གར་ཐིམ་པས་སྟོང་གསལ་ཟང་ཐལ་སྤྲོས་བྲལ་གྱི་ཀློང་དུ་འབྱམས་ཀླས་སོ།། ཞེས་སོགས་ཉམས་སྣང་གི་ཆོས་སྐོར་ལས་དྲངས་པའོ།།  སླར་སྨྲས་པ། སྐུ་གསུམ་མཁའ་འགྲོའི་གཙོ་མོ་ཝཱ་རཱ་ཧཱིའི།། ཐུགས་རྗེའི་རྩལ་སྣང་སྒྱུ་འཕྲུལ་རོལ་བ་ཡི།། རྨད་བྱུང་ཟབ་གཏེར་རྒྱ་མཚོའི་མཛོད་འཆང་བའི།། ཌཱ་ཀི་ཏཱ་རེར་སླར་ཡང་ཕྱག་བགྱིའོ།། གང་གི་ཐུགས་བསྐྱེད་གཡོ་མེད་ལྷུན་པོའི་སྤོར།། ངེས་གསང་བསྟན་པའི་ཁྲི་གདུགས་དཀྱིལ་འཁོར་གྱིས།། འོད་སྣང་རབ་འབར་དགེ་མཚན་ལྷ་ཡི་རྔ།། དག་དང་མ་དག་འཇིག་རྟེན་ཀུན་ཏུ་སྙན།། ངན་གོམས་རྙོགས་མས་མ་རེགས་ཐུགས་ཀྱི་གཤིས།། དྲི་མེད་ཤེལ་དཀར་མེ་ལོང་གཙང་མའི་ངོར།། འཕགས་ནོར་བདུན་གྱི་ཟ་འོག་རི་མོའི་དཔལ།། ངོ་མཚར་གཟིགས་མོར་བཀྲ་བའི་མཛེས་པ་ཤར།། མདོ་ཁམས་འཛིན་མའི་ཐིག་ལེར་དབྱངས་ཅན་གྱི།། གསང་གསུམ་ཅོད་པཎ་འཛིན་པའི་ཌཱ་ཀི་མ།། དོན་བཟང་མུ་ཏིག་དྲྭ་བའི་རྒྱན་འཕྲེང་གིས།། འཇིག་རྟེན་མ་ལུས་ཡ་མཚན་གནས་ལ་བཀོད།། སྣང་གྲགས་རིག་གསུམ་ལྷ་སྔགས་ཆོས་སྐུ་ཡི།། རྩལ་ལ་དབང་འབྱོར་གཞན་ཕན་འཕྲིན་ལས་ཀྱི།། གྲགས་པའི་བ་དན་མཆོག་ཏུ་དཀར་བ་འདིས།། སྐལ་བཟང་གདུལ་བྱ་མཁའ་ལ་སྤྲིན་བཞིན་འཁྲིགས།། ཨེ་མ་རྟོགས་ལྡན་གཉུག་མའི་རྣལ་འབྱོར་ལ།། འབྱམས་སུ་ཀླས་པའི་མ་ཚོགས་རིག་འཛིན་གླིང་།། དཔལ་གྱི་བསམ་ཡས་ལ་སོགས་སྒྲུབ་གནས་སུ།། རྡུལ་སྙེད་རྒྱལ་བའི་ཞིང་གི་དཀྱིལ་འཁོར་ལ།། དགྱེས་བསྐྱེད་ཚོགས་ཀྱི་མཆོད་སྤྲིན་གཏིབས་པ་དང་།། རྡོ་རྗེའིི་གླུ་ཡི་དབྱར་རྔ་བརྡུང་བ་ན།། གཏེར་གྱི་སྲུང་མ་ཡེ་ཤེས་སྤྱན་ལྡན་གྱིས།། ངོ་མཚར་གྲུབ་པའི་སྒྱུ་འཕྲུལ་རོལ་མོ་བཅས།། པདྨའི་ཟབ་གཏེར་དུས་སུ་སྤྲད་པ་འདིས།། སྣ་ཚོགས་སེམས་ཅན་མོས་པའི་རི་མོ་བཞིན།། རྫོགས་ལྡན་སྣང་བ་རྒྱས་པའི་རྟ་བདུན་པ།། སླར་ཡང་སྐྱེ་དགུའི་བསོད་ནམས་མཁའ་ལ་དྲངས།། ཨེ་མ་མགོན་དེའི་གསང་གསུམ་ཡོན་ཏན་གྱི།། ཆ་ཙམ་བརྗོད་ལ་སྨྲ་མཁས་མི་ཆུང་གིས།། ལྕེ་བརྒྱ་སྤྲུལ་ཀྱང་བསྐལ་པར་རྫོགས་མིན་ན།། བདག་འདྲའི་སྨྲ་བ་མཁས་རྣམས་ཁྲེལ་བའི་རྒྱུ།། འོན་ཀྱང་རྟོགས་བརྗོད་ཟླ་བའི་མ་མ་ལས།། སྐྲ་རྩེའི་ཟེགས་མ་ཙམ་ཞིག་མཐོང་བས་ཀྱང་།། གྲངས་མེད་གདུལ་བྱའི་རྒྱུད་ལ་རྣམ་དཀར་གྱི།། ས་བོན་ཉིད་དུ་ངེས་ཕྱིར་དང་དུ་བླངས།། འདི་བྲིས་བསོད་ནམས་དགེ་བའི་འོད་སྣང་གིས།། བརྒལ་དཀའི་སྲིིད་མཚོར་དུབ་པའི་འགྲོ་རྣམས་ལ།། ཟུང་འཇུག་སྐུ་བཞིའི་པད་ཚལ་མྱུར་ཐོབ་ནས།། དོན་གཉིས་འབྲས་བུའི་དཔལ་ལ་རོལ་བར་ཤོག། བདག་ཀྱང་དེང་ནས་ཚེ་རབས་ཐམས་ཅད་དུ།། ཐེག་མཆོག་བཤེས་གཉེན་དམ་པས་རྗེས་གཟུངས་ཏེ།། ཐུབ་བསྟན་མདོ་སྔགས་ལྷ་ཡི་ལམ་ཡངས་པོར།། མཁས་ཚུལ་གསུམ་གྱི་གཤོག་རྩལ་ངོམ་པར་ཤོག།  ཅེས་རྒྱལ་བ་ཐམས་ཅད་ཀྱི་མཁྱེན་བརྩེ་ནུས་པའི་རང་གཟུགས་རིགས་དང་དཀྱིལ་ འཁོར་རྒྱ་མཚོའི་ཁྱབ་བདག་བཀའ་དྲིན་མཚུངས་པ་མེད་པ་གཏེར་ཆེན་ཆོས་ཀྱི་རྒྱལ་པོ་དོན་གྱི་སླད་དུ་མཚན་ནས་སྨོས་ན་ནམ་སྤྲུལ་རིན་པོ་ཆེ་༧འཇིགས་མེད་ཕུན་ཚོགས་དང་། རྒྱལ་ཡུམ་ཡེ་ཤེས་མཚོ་རྒྱལ་སླར་ཡང་གཟུགས་སྐུ་ཡེ་ཤེས་སྒྱུ་མའི་སྐུར་བཞེངས་པ་འབྲེལ་ཚད་རྔ་ཡབ་པདྨ་འོད་དུ་འདྲེན་པའི་ལས་སྨོན་དུས་བབས་སུ་སྣང་བ། མཁྱེན་བརྩེ་ནུས་པའི་མངའ་བདག་མཁའ་འགྲོ་རིན་པོ་ཆེ་༧ ཏཱ་རེ་ལྷ་མོ་ཟུང་གི་རྣམ་ཐར་འོག་མིན་དྷུ་མ་ཐ་ལའི་ དགའ་སྟོན་ཞེས་བྱ་བ་འདི་ནི་རྗེ་འདི་གཉིས་ཀྱི་གསུངས་ལས་སྐྱེས་པའི་རྒྱ་བོད་ཀྱི་བུ་སློབ་ནམ་མཁའི་སྐར་ཚོགས་ལྟར་བཞུགས་པ་ཐམས་ཅད་ཀྱིས་ཐུགས་འདུན་བཞིན་སྐྱབས་རྗེ་ཡབ་ཡུམ་གྱི་ཞབས་རྡུལ་དྲི་མ་མེད་པ་འབྲལ་མེད་གཙུག་གིས་བརྟེན་པ་ལ་མཆོག་ཏུ་སྤྲོ་བའི་སློབ་འབངས་ཐ་ཤལ་བ་པདྨ་འོད་གསལ་མཐའ་ཡས་སམ་སློབ་དཔོན་མཁས་པས་སྒྲོ་བཏགས་ལ་མཚོ་བྱུང་དགྱེས་པའི་རྡོ་རྗེ་རུ་འབོད་པ་དེས་རབ་རྒྱན་ཆུ་འབྲུག་ ཆ༢༠༡༢ཇལོའི་ཟླ་༣པའི་ཚེས་༨་ལ་མཇུག་ཡོངས་སུ་རྫོགས་པར་བྲིས་པ་དགེ་བས་བདག་སོགས་ཚེ་རབས་འཕྲེང་བར། སྐྱབས་རྗེ་བླ་མ་རྣམ་གཉིས་ཀྱིས་མཉེས་བཞིན་རྗེས་སུ་འཛིན་ཅིང་གསུང་གི་བདུད་རྩིས་སྨིན་ཅིང་གྲོལ་བའི་སྐལ་བ་ཅན་དུ་གྱུར་ཅིག །སརྦ་མངྒ་ལམ།། །།